" Þetta er búið að vera ágætis nudd hjá okkur . Helsti vandinn er sá að þorskurinn er mjög víða og í fyrri nótt urðum við að hífa og flýja undan honum . Við erum núna í Víkurálnum og þar ber ekki eins mikið á þorskinum , " sagði Gunnar Einarsson , skipstjóri á Sturlaugi H. Böðvarssyni AK fyrr í dag . Þetta kemur fram á heimasíðu HB Granda . Gunnar segir að um helgina hafi verið reynt við ufsa á Halanum og hafi veiðarnar gengið ágætlega þar til allt fylltist af þorski . Því var ekki um annað að ræða en hífa og flytja sig um set . Um sex til sjö aðrir togarar eru nú að veiðum í Víkurálnum og að sögn Gunnars veiðist ufsinn yfir nóttina á meðan karfi er uppistaða aflans á daginn . " Það hefur verið frekar lítið um ufsa fyrir sunnan í sumar og aflinn er mun betri hér fyrir norðan . Við höfum verið að fá um 25 til 30 tonn á dag , ufsa og karfa , og það er ekki hægt annað en að vera ánægður með það , " segir Gunnar .